
R A P O R T

asupra propunerii legislative pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 78 din 19 februarie 2007, cu dezbaterea pe fond în procedură obişnuită a propunerii legislative pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.329/07.04.2005)

· avizul negativ al Comisiei pentru buget, finanţe şi bănci (nr.63/12.03.2007)

· avizul negativ al Comisiei juridice, de disciplină şi imunităţi (nr.31/153/07.03.2007)

· avizul negativ al Comisiei pentru drepturile omului, culte şi problemele minorităţilor naţionale (nr.25/96/22.02.2007)

· punctul de vedere negativ al Guvernului (nr.3326/31.10.2006).

Propunerea legislativă are ca obiect de reglementare extinderea prevederilor Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, asupra unei noi ctaegorii de persoane, respectiv a celor care au avut de suferit persecuţii din motive de rasă, de naţionalitate, de limbă, de religie, de sex, de opinie, de avere sau de origine socială.
Comisia propune Plenului Camerei Deputaţilor respingerea iniţiativei legislative din următoarele considerente:

a) iniţiativa obligă la recunoaşterea calităţii de beneficiar al Decretului-Lege nr.118/1990 fără să se facă nici o departajare între persoanele care au suferit diferite feluri de persecuţii, acest fapt fiind de natură să creeze dificultăţi în interpretarea şi administrarea probelor, întrucât acest act normativ nu instituie obligaţia legală de a se face demersuri pentru a se asigura numai documente oficiale ca mijloc de probă;
b) iniţiatorii nu precizează sursele de finanţare din care urmează a fi suportate cheltuielile bugetare pe care le presupune aplicarea măsurilor preconizate, aşa cum prevăd expres art.138 alin.(5) din Constituţia României şi art.15 alin.(1) din Legea nr.500/2002 privind finanţele publice, cu modificările şi completările ulterioare.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 6 iunie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse
· d-na Georgeta Bratu – director, Ministerul Muncii, Familiei şi Egalităţii de Şanse

· d-na Cecilia Sebe – consilier, Ministerul Muncii, Familiei şi Egalităţii de Şanse.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 15 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

